ལོ་ཆེན་རིན་ཆེན་བཟང་པོ་

ལོ་ཆེན་རིན་ཆེན་བཟང་པོ།
བྱམས་པ་འཕྲིན་ལས།

   ལོ་ཆེན་རིན་ཆེན་བཟང་པོ་ཞེས་པ་ནི། སྤྱི་ལོ་༩༥༨ བོད་ས་རྟ་ལོར་མངའ་རིས་གུ་གེའི་(1)ཆ་སྙུང་ཝཾ་རཏྣ་ཞེས་པར་སྐུ་འཁྲུངས། དགུང་ལོ་ཆུང་དུས་ནས་མཛད་པ་ངོ་མཚར་ཆེ་ཞིང་།  ཤེས་རབ་དང་བརྩོན་འགྲུས་ཕུན་སུམ་ཚོགས་པས་མངའ་རིས་རྒྱལ་བརྒྱུད་ལྷ་བླ་མ་ཡེ་ཤེས་འོད་ཀྱིས་བོད་ཕྲུག་བློ་རྣོ་བ་ཉི་ཤུ་རྩ་བདུན་རྒྱ་གར་དུ་སློབ་གཉེར་བྱེད་པར་མངགས་པའི་གྲས་སུ་ཚུད། འཕགས་ཡུལ་དང་།  ཁ་ཆེར་ལོ་ངོ་བཅུ་ཙམ་བཞུགས། ཇོ་བོ་ནཱ་རོ་ཏ་པ་སོགས་པཎྜི་ཏ་བདུན་ཅུ་རྩ་ལྔ་བསྟེན་པས་གསུང་རབ་རྒྱ་མཚོའི་ཕ་རོལ་ཏུ་སོན་ཞིང་།  བསྟན་པ་ཕྱི་དར་ལ་སྐད་གཉིས་སྨྲ་བའི་དབང་ཕྱུག་དམ་པར་གྱུར་ཏེ་བོད་ལ་ཕྱིར་ཕེབས། ལྷ་བླ་མ་ཡེ་ཤེས་འོད་ཀྱིས་མཐུན་རྐྱེན་སྦྱར་ཏེ་གསང་སྔགས་ཀྱི་གཞུང་དང་།  བཀའ་བསྟན་བཅོས་མཐའ་ཡས་པ་བསྒྱུར། ལྷག་པར་ཁ་ཆེ་པཎྜི་ཏ་ཛ་ན་དྷ་ལ་ལ་གསེར་སྲང་བརྒྱ་ཕུལ་ཏེ་སློབ་དཔོན་དཔའ་བོས་མཛད་པའི་ཡན་ལག་བརྒྱད་པའི་སྙིང་པོ་བསྡུས་པ་དང་།  དེའི་ཚིག་དོན་རྒྱས་པར་འགྲེལ་པ་ཟླ་ཟེར་ཞེས་པ་ཁ་ཆེ་པཎ་ཆེན་ཟླ་བ་མངོན་དགས་མཛད་པ་གཉིས་ལེགས་པར་བསྒྱུར་ཏེ་གཏན་ལ་ཕབ་ནས་བོད་ཡུལ་ཀུན་ཏུ་དར་རྒྱས་ཆེ།
   ལོ་ཆེན་དེ་ཉིད་ལ་གསོ་རིག་གི་བརྒྱུད་པ་འཛིན་པའི་སློབ་མ་མང་དུ་བྱུང་བ་ལས་གྲགས་ཆེ་བ་ནི། མྱང་འདས་སེངྒེ་སྒྲ། ཤཀ་ཁྲི་ཡེ་ཤེས་འབྱུང་གནས། ཨོང་སྨན་ཨ་ནེ། མང་མོ་སྨན་ཚུན་བཅས་ལ་སྤུ་རངས་ཀྱི་སྨན་པ་མི་བཞིར་གྲགས། དེའི་ནང་ནས་མང་མོ་སྨན་ཚུན་མཁས་ཤིང་འཕྲིན་ལས་ཆེ་བས་དབུས་གཙང་གི་སྨན་པ་ཕལ་ཆེར་གྱིས་མཇལ། ཆེ་རྗེ་ཏི་པང་ལ་གཞུང་དང་ཟླ་ཟེར་རྫོགས་པར་གནང་།  དེ་རྗེས་ཆེ་རྗེ་ཏི་པང་གིས་རང་སྲས་བྱང་ཆུབ་འོད། ཨུ་ལང་བཀྲ་ཤིས་མཁར། དགྲ་ལས་རྒྱལ་པོ་གསུམ་ལ་སླར་ཡང་སྤེལ། སྲས་བར་བ་ཨུ་ལང་ཞེས་པ་གཞུང་ལག་ལེན་ཀུན་ལ་མཁས་པས་འཚོ་བྱེད་གཞོན་ནུའི་(2)སྤྲུལ་པ་ཡིན་པར་བྱེད། དེས་གཅེན་གྱི་སྲས་ཇོ་བཀྲ་དང་།  གཡུང་དྲུང་།  ཇོ་བཙན། རང་སྲས་ཟླ་བ་དང་།  སྙིང་པོ། གཅུང་སྲས་འབྲོང་ཚ་དང་དྲུག་ལ་གསུངས། དེ་དག་གིས་རྟག་རྟོག་རྒྱལ། ཇོ་འཕན། ཇོ་ནག་གསུམ་ལ་བཤད། དེའི་སྔ་མ་རྟག་རྟོག་རྒྱལ་གྲགས་པ་ཆེ་བ་བྱུང་།  བར་པ་ཇོ་འཕན་ལུང་རྒྱུད་ལ་མཁས། མཐའ་མ་ཇོ་ནག་གདམས་ངག་ལག་ལེན་འཛོམས་པར་གྲགས། སློབ་བརྒྱུད་འཛིན་པ་ཆེ་རྗེ་ཞང་སྟོན་ཞིག་པོའམ་ཐུགས་རྗེ་ཁྲི་འོད་ཅེས་པ་སྨན་དཔྱད་མཐར་ཕྱིན་པ་ཞིག་བྱུང་།  དེས་《ཁོག་འབུགས་རྒྱལ་མཚན་རྩེར་འབར་》སོགས་བརྩམས་པ་གོང་གསལ་ལྟར་དང་།  སློབ་མ་བདེ་བ་དཔལ་སོགས་དུ་མ་བྱུང་།  དེའི་ནང་ནས་གཙང་སྟོད་དར་མ་མགོན་པོས་སློབ་མའི་དོན་དུ་ཟིན་ཏིག་དང་།  བུའི་དོན་དུ་ཡང་ཏིག་བརྩམས་ནས་ལོ་ཆེན་རིན་ཆེན་བཟང་པོའི་སྨན་རྒྱུན་དར་རྒྱས་སུ་གཏོང་བར་མཛད།
   གོང་གསལ་ལོ་ཆེན་རིན་ཆེན་བཟང་པོས་བསྒྱུར་གནང་མཛད་པའི་སློབ་དཔོན་དཔའ་བོའི་《ཡན་ལག་བརྒྱད་པ་》དང་།  །འགྲེལ་པ་《ཟླ་ཟེར།》 《རྟ་དཔྱད་ཤཱ་ལི་ཧོ་ཏྲ་》བཅས་བོད་ཀྱི་བསྟན་འགྱུར་ནང་བཀོད་ཡོད། དེའི་ཕྱིར་ཀོང་སྤྲུལ་རིན་པོ་ཆེའི་ཤེས་བྱ་ཀུན་ཁྱབ་མཛོད་ནང་།  ཕྱི་དར་རྒྱ་གཞུང་སྔ་རྗེས་བསྒྱུར་མང་ཡང་།  །རིན་ཆེན་བཟང་པོས་བརྒྱད་པ་སྤེལ་བ་ལས། །སྤུ་ཧྲེང་སྨན་པ་བཞི་ལས་ལེགས་བརྒྱུད་དེ། །ཞང་ཞིག་དར་མགོན་གཡུ་ཐོག་པ་ལ་སོགས། །བོད་ཀྱི་གཞན་ཕན་ཅན་རྣམས་ཐོག་མར་གྱེས། །ཞེས་གཡུ་ཐོག་གསར་མ་ཡོན་ཏན་མགོན་པོའང་ལོ་ཆེན་འདིའི་སློབ་བརྒྱུད་ཡིན་པར་གསུངས། ལྷག་པར་ལོ་རྒྱུས་ཐོག་བོད་གངས་ཅན་ལྗོངས་སུ་གསོ་བ་རིག་པའི་མཛད་རྗེས་ཆེ་བ་དར་བྱེད་ལྔ་བཅུ་རྩ་བརྒྱད་བགྲངས་སྐབས། ལོ་ཆེན་རིན་བཟང་བརྒྱད་པའི་བཤད་སྲོལ་དར། ཞེས་པ་དང་།  དེ་བཞིན་ལོ་ཆེན་རིན་ཆེན་བཟང་པོ་ལ་སྨན་པ་དགེ་བའི་བཤེས་གཉེན་གྱི་མཚན་གྱི་རྣམ་གྲངས་བརྗོད་དུས། པཎྜི་ཏ་ལྟར་མཁས་པ་གཅིག་ཅེས་པའི་མཚན་སྙན་ཡོད། དགུང་ལོ་དགུ་བཅུ་གོ་བརྒྱད་ལ་སྐུ་གཤེགས་སོ།།
མཆན་བུ།
    (1) གུ་གེ་ཞེས་པ་ནི། རྦ་བཞེད་ནང་ཞང་ཞུང་བོན་གྱི་ས་རྟགས་ལ། སྟོད་གངས་དཀར་ཏི་སེའི་གནས་མཆོག་འདིར། སྤུ་རངས་གངས་ཀྱིས་བསྐོར་དང་གཅིག །མང་ཡུལ་ཆབ་ཀྱིས་བསྐོར་དང་གཉིས། །གུ་གེ་གཡའ་ཡིས་བསྐོར་དང་གསུམ། །བསྐོར་གསུམ་ཡོད་པས་རྫིང་བུ་འདྲ། །བོན་མངའ་འབངས་ཀྱི་རིས་སུ་གཏོགས་པ་ལ། །སྟོད་མངའ་རིས་བསྐོར་གསུམ་གྲགས་པ་ཡིན། ཞེས་པ་ད་ལྟ་རྩ་མདའ་རྫོང་ག་ཁོངས་སུ་ཡོད་སྐད།
   (1) འཚོ་བྱེད་གཞོན་ནུ་ནི། འཕགས་ཡུལ་གྱི་སྨན་པ་ཤིན་ཏུ་མཁས་པ་སྐད་གྲགས་ཅན་དེའི་མཚན་ཡིན། ལོ་རྒྱུས་འགའ་ཤས་ནང་གཞོན་ནུས་གསོས་ཞེས་སུ་གྲགས། སྡེ་སྲིད་ཁོག་འབུགས་ནང་རྒྱལ་པོ་གཟུགས་ཅན་སྙིང་པོས་ཚོང་དཔོན་གྱི་ཆུང་མ་དང་དགའ་མགུར་སྤྱད་པ་ལས་འཚོ་བྱེད་གཞོན་ནུ་འཁྲུངས་ཤིང་།  ཚོང་དཔོན་གྱི་ཆུང་མས་རང་ལ་བྱུང་བའི་བུ་དེ་རྒྱལ་པོ་གཟུགས་ཅན་སྙིང་པོའི་མངག་གཏམ་བཞིན་སོར་གདུབ་ཀྱི་རྒྱ་མགུལ་དུ་བཏགས། སེང་རས་ཀྱིས་དཀྲིས་ཏེ་སྒྲོམ་བུའི་ནང་དུ་བཅུག་ནས་བུ་མོ་མངག་གཞུག་མ་ལ་རྒྱལ་པོའི་ཕོ་བྲང་གི་སྒོ་དྲུང་དུ་མེ་བུས་ནས་སྡོད་དགོས་པའི་ཁ་ཏ་བྱས་པ་བཞིན་སྡོད་སྐབས་རྒྱལ་པོ་ཁང་བཟང་གི་སྟེང་དུ་གཞོན་ནུ་འཇིགས་མེད་དང་ལྷན་ཅིག་ཏུ་སོང་བས་ཕོ་བྲང་གི་སྒོ་འགྲམ་དུ་མེ་བུས་པ་ཅི་ཡིན་ལྟོས་ཤིག་གསུངས་དུས་སྒྲོམ་བུ་ཁ་ཕྱེ་བ་དང་རྒྱལ་པོས་སོར་གདུབ་ཀྱི་རྒྱ་དང་།  སེང་རས་ངོ་ཤེས་ནས་ཁྱེའུ་དེ་གཞོན་ནུ་འཇིགས་མེད་ལ་བྱིན་ཏེ། དེས་བསྐྱེད་བསྲིང་གསོས་པས་གཞོན་ནུས་གསོས་ཞེས་གྲགས། རྡོ་འཇོག་གི་སྨན་པ་རྒྱུན་ཤེས་བུའི་སར་སྨན་བསླབས་ཏེ་སྨན་པའི་རྒྱལ་པོར་ལན་གསུམ་དབང་བསྐུར་བ་དང་།  སངས་རྒྱས་ཞལ་བཞུགས་དུས་སྨན་བཅོས་གནང་མཁན་གྱི་སྨན་པའང་ཡིན།།